O‘zbekiston Prezidenti BMT Bosh Assambleyasining 75-sessiyasi Raisi bilan uchrashuv oʻtkazdi

06.07.2021
6-iyul kuni O‘zbekiston Respublikasi Prezidenti Shavkat Mirziyoyev mamlakatimizga tashrif bilan kelgan Birlashgan Millatlar Tashkiloti Bosh Assambleyasining 75-sessiyasi Raisi Volkan Bozkirni qabul qildi.
Xalqaro va mintaqaviy ahamiyatga molik dolzarb masalalar yuzasidan fikr almashildi, O‘zbekistonning BMT va uning ixtisoslashtirilgan muassasalari bilan koʻp qirrali hamkorligini kengaytirish istiqbollari muhokama qilindi.
Davlatimiz rahbari Barqaror rivojlanish maqsadlariga erishish, global va mintaqaviy xavfsizlikni ta’minlash, bugungi kunning yangi tahdid va xatarlariga qarshi kurashish, shu jumladan koronavirus pandemiyasi oqibatlarini yengib oʻtish kabi ustuvor yoʻnalishlarda mamlakatimiz hamda tashkilot institut va tuzilmalari oʻrtasidagi hamkorlik yuqori darajada ekanini mamnuniyat bilan qayd etdi.
BMTning Inson huquqlari boʻyicha kengashi a’zosi sifatida O‘zbekiston bu borada muhim tashabbuslarni faol ilgari surmoqda va global kun tartibini roʻyobga chiqarishda ishtirok etmoqda.
Bundan tashqari, keyingi yillarda O‘zbekiston tashabbusi bilan Markaziy Osiyoda hamkorlikni mustahkamlash, mintaqada turizmni barqaror rivojlantirish va qoʻllab-quvvatlash, ma’rifat va diniy bagʻrikenglik, Orolboʻyida ekologik innovatsiyalar va texnologiyalar hududini yaratish kabi muhim masalalar boʻyicha Bosh Assambleyaning qator maxsus rezolyutsiyalari ishlab chiqildi va qabul qilindi.
Bosh Assambleyaning joriy sessiyasi raisi Volkan Bozkir xalqaro maydonda, eng avvalo, BMTda O‘zbekistonning nufuzi ortib borayotgani, davlatimiz rahbarining global va mintaqaviy tashabbuslari xalqaro hamjamiyat tomonidan keng qoʻllab-quvvatlanayotganini alohida ta’kidladi.
Uchrashuvda mamlakatimiz va Markaziy Osiyo mintaqasini iqtisodiy va ijtimoiy rivojlantirish, gender tenglik va yoshlarni qoʻllab-quvvatlashning dolzarb jihatlari boʻyicha sheriklik munosabatlarini, shu jumladan parlamentlararo hamkorlik doirasida ilgari surish, atrof-muhitni muhofaza qilish, vaksinalardan foydalanish imkoniyatlarini kengaytirish va boshqa masalalar koʻrib chiqildi.
Bundan tashqari, Afgʻonistondagi vaziyatni tinch yoʻl bilan tartibga solish masalalariga toʻxtalib oʻtildi.
Uchrashuv yakunida O‘zbekiston va BMT institutlari oʻrtasida oʻzaro manfaatli hamkorlikning ustuvor yoʻnalishlari boʻyicha yaqin va samarali muloqotni davom ettirish yuzasidan kelishuvga erishildi.